Pressemelding fra Juss-Buss 26.02.13,

**Angående sak om sosialstønad til utvist utlending i VG 25.02.13:**

**Ingen skal fryse i hjel eller sulte i Norge.**

***”Fylkesmannen i Telemark har tolket norsk lov i samsvar med Norges folkerettslige forpliktelser, slik menneskerettsloven § 3 forutsetter. Når Anniken Huitfeldt signaliserer at hun vil endre loven, kan dette føre til et brudd mot FN-konvensjonen om økonomiske, sosiale og kulturelle rettigheter (ØSK), mener Juss-Buss.***

*25.februar skrev VG om en mann fra Midt-Østen, som er dømt for voldtektsforsøk, utvist og uten fast bopel i Norge, som nå mottar sosialhjelp og bostøtte fra NAV. Mannen fikk først avslag på sosialstøtte fra NAV Skien, men medhold etter å ha klagd inn til Fylkesmannen i Telemark.*

*Etter krav fra Høyre og FrP vurderer Anniken Huitfeldt (Ap) nå å endre loven slik at utlendinger som er ulovlig i Norge ikke lenger skal ha mulighet til å få sosialstøtte.*

*Dagens lov om sosiale tjenester i NAV slår fast at de som ikke selv kan sørge for sitt livsopphold, har krav på økonomisk støtte til å dekke kostnader til basale behov som mat og bolig. Personer uten lovlig opphold har betydelig svakere rettigheter. Alle, uavhengig av statstilhørighet har krav på å få dekt livsnødvendige behov. Ingen skalfryse i hjel eller sulte i Norge.*

*Juss-Buss jobber mye med slike saker. Vi opplever at mange ikke får innvilget den nødhjelpen de har krav på. I Oslo blir for eksempel folk henvist til å bo på gaten, så fremt det ikke er kaldere enn minus ti grader. Regelverket i dag praktiseres svært ulikt. Noen papirløse får innvilget den økonomiske nødhjelpen de har krav på, mens andre ikke får søke i det hele tatt. Vi opplever at det mangler kjennskap til, og klare retningslinjer for hvordan regelverket skal praktiseres.*

*Tilsvarende problemer som dette ser vi også når det gjelder helserettigheter for personer uten lovlig opphold.*

*Norge er folkerettslig forpliktet gjennom inkorporering av FNs konvensjon om økonomiske, sosiale og kulturelle rettigheter (ØSK). Det følger av ØSK art. 9 at enhver har rett til sosial trygghet innbefattet sosialtrygd. Det følger videre av art. 2 nr.2 at disse rettighetene skal gjelde uten forskjellsbehandling på bakgrunn av nasjonal eller sosial opprinnelse. Økonomisk stønad skal gis der det er nødvendig, og kan ikke avslås kun med begrunnelse i vedkommendes utlendingsrettslige status, det vil si om vedkommende har lovlig opphold eller ikke. Så lenge vedkommende befinner seg i Norge, er NAV forpliktet til å hjelpe de som ikke selv kan sørge for sitt livsopphold.*

*Dette er et av områdene hvor mange norske organisasjoner mener at Norge ikke oppfyller menneskerettighetene. Vi skal ta opp dette som et særskilt problem, når Norge nå skal høres om oppfyllelsen av rettighetene for FNs komité for økonomiske, sosiale og kulturelle rettigheter. Dette er et samarbeid mellom blant annet Røde Kors, Legeforeningen, Helsesenteret for papirløse, NOAS og Juss-Buss.*

*Det faktum at mottakeren i dette tilfellet er dømt for voldtektsforsøk og har sonet straff for dette, bør være irrelevant for vurderingen av om vedkommende skal få innvilget søknad om sosialstønad.*

*Det er totalt uakseptabelt at institusjoner som skal sikre grunnleggende livsopphold skal videreformidle informasjon om brukerne. Dette er gjerne mennesker i akuttsituasjoner.”*

Kilder som er benyttet og som ble nevnt på telefon tidligere:

Rapporten hvor Norge vil bli kritisert av blant annet dette, er under utarbeidelse og vil bli sendt inn til komiteen 1. April.

Med vennlig hilsen,

Sosial- og arbeidsrettsgruppa ved Juss-Buss.

Ved spørsmål eller henvendelser angående denne pressemeldingen, ta kontakt med Benedikte Cecilie Nilsen på tlf. 93 05 94 24.